C 312/164
BG
Официален вестник на Европейския съюз
1.9.2023 г.
Въздействието на подобни сделки върху икономиката, конкуренцията и единния пазар не се оценява.
Критериите за изключенията не са определени по прозрачен начин и няма официална процедура за оспорване на тези критерии или на самото решение.
В резултат на намесата държавната собственост или собствеността на национални дружества, близки до държавата, се е увеличила в сферата на банковото дело, далекосъобщенията , комуналните услуги, средствата за масова информация, телевизионното и радиоразпръскването в ущърб на чуждестранната собственост.
Според изявления на членове на правителството подобни сделки могат да се очакват в секторите на застраховането, търговията на дребно и транспорта, по-специално по отношение на летище Будапеща.
Съществува риск намаленото присъствие на чуждестранен капитал и ноу-хау, по-специално в отрасли с висока добавена стойност като банковото дело и далекосъобщенията , да ограничи възможностите на Унгария за ръст на производителността и иновации.
(38)
Определящи за енергийният микс на Унгария са нефтът и природният газ, всеки от които представлява около една трета от общото потребление на енергия.
Дяловете на ядрените и възобновяемите енергийни източници са съответно 15 % и около 14 %.
Унгария продължава да разчита в голяма степен на Русия за изкопаеми горива, както и за ядрена енергия, и усилията ѝ да се откъсне от зависимостта от Русия са бавни.
Три четвърти от вътрешното потребление на природен газ се покрива от внос от Русия.
През 2021 г. Унгария подписа дългосрочно споразумение за доставка на газ с Газпром, а през април 2023 г. договори изменение към него, с опция за допълнителни количества.
За намаляването на зависимостта от руските изкопаеми горива ще са необходими значителни допълнителни действия, по-специално за засилване на сътрудничеството със съседните държави, в това число, когато е необходимо, по отношение на инфраструктурата , за да се осигури достъп до алтернативни източници на изкопаеми горива.
Електрификацията и предвидените инвестиции в енергоемки отрасли ще увеличат необходимостта от производство на електроенергия.
Въпреки значителното увеличение на инсталациите за слънчева енергия през последните години, делът на инсталациите за енергия от възобновяеми източници все още е един от най-ниските в Съюза.
Инсталирането на вятърни електроцентрали е спряно и се очаква да бъде възобновено след премахване на законовите ограничения.
Геотермалната енергия се използва в недостатъчна степен.
Често проме­ нящата се регулаторна среда създава редица предизвикателства за развитието на енергията от възобновяеми източници.
Освен това ограниченията на капацитета на електроенергийната мрежа са значителна пречка пред свързването на възобновяеми енергийни източници към мрежата, а липсата на гъвкави решения от страна на търсенето и предлагането и ограниченото овластяване на потребителите създават сериозно ограничение за развитието на производство на чиста електроенергия от възобновяеми източници.
Неоптималната интеграция в балансиращия пазар на Съюза е също така пропусната възможност за оптимизиране на мрежата, за да поеме допълнителни инсталации за енергия от възобновяеми източници.
(39)
Унгария има значителен потенциал в областта на енергийната ефективност, по-специално в жилищните сгради.
Потреблението на природен газ в Унгария е намаляло с 20 % през периода между август 2022 г. и март 2023 г. в сравнение със средното потребление на газ за същия период през предходните 5 години — това надхвърля целта за намаляване от 15 %, определена в Регламент (ЕС) 2022/1369 на Съвета (16); това се дължи също на мерките в публичния сектор и на промяната в системата за таван на цените на енергията, прилагана за домакинствата.
Унгария се насърчава да продължи да полага усилия за временно намаляване на търсенето на газ до 31 март 2024 г. съгласно Регламент (ЕС) 2023/706 на Съвета (17).
Независимо от това, въпреки неотдавнашните промени, системата на определяне на административни цени на енергията все още не позволява на ценовите сигнали да функционират правилно и да създават достатъчно стимули за икономии на енергия.
Таваните на цените се прилагат еднакво за всички домакинства.
Домакинствата с високи доходи също се възползват от субсидираната админист­ ративна цена, а семействата с ниски доходи често живеят в по-малко енергийно ефективни домове.
Целевите схеми за домакинствата с ниски доходи биха били по-ефективни както за подпомагането на уязвимите домакинства, така и с оглед на генерирането на икономии на енергия.
(40)
Недостигът на работна ръка и умения в сектори и професии, които са от ключово значение за екологичния преход, включително производството , внедряването и поддръжката на технологии с нулеви нетни емисии, създава пречки пред прехода към икономика с нулеви нетни емисии.
Висококачествените системи за образование и обучение, които отговарят на променящите се нужди на пазара на труда, и целенасочените мерки за повишаване на квалификацията и за преквалификация са от ключово значение за намаляване на недостига на умения и насър­ чаване на приобщаването и пренасочването на работната сила.
За да се отключи неоползотвореното предлагане на работна ръка, тези мерки трябва да бъдат достъпни, по-специално за физическите лица и в секторите и регионите, които са най-силно засегнати от екологичния преход.
През 2022 г. бе докладван недостиг на работна ръка в Унгария за 31 професии, за които са необходими специфични умения или знания за екологичния преход.
В същото време участието на работниците в енергоемките отрасли в обучение значително е намаляло и в момента е под средното за Съюза.
(41)
С оглед на оценката на Комисията Съветът разгледа програмата за конвергенция за 2023 г., като становището му (18) е изразено в препоръка 1.
(16) Регламент (ЕС) 2022/1369 на Съвета от 5 август 2022 г. относно координирани мерки за намаляване на търсенето на газ (ОВ L 206, 8.8.2022 г., стр. 1).
(17) Регламент (ЕС) 2023/706 на Съвета от 30 март 2023 г. за изменение на Регламент (ЕС) 2022/1369 във връзка с продължаване на периода на намаляване на търсенето във връзка с мерките за намаляване на търсенето на газ, и за засилване на докладването и наблюдението на тяхното прилагане (ОВ L 93, 31.3.2023 г., стр. 1).
(18) Съгласно член 9, параграф 2 от Регламент (ЕО) No 1466/97.